Siun sote monipuolistaa rekrytointitapoja – lääkäreiden rekrytointiin on otettu käyttöön uusi sovellus

Pohjois-Karjalan hyvinvointialue – Siun sote monipuolistaa rekrytointikanaviaan. Siun sote on ottanut käyttöön EVAL-sovelluksen rekrytointikanavaksi erityisesti erikoistumisvaiheen lääkäreille.

Uusi rekrytointikanava helpottaa työnhakijoita löytämään heille sopivan työpaikan ja sujuvoittaa yhteydenottoa kiinnostavaan työnantajaan. Tavoitteena on, että Siun soten työpaikat tulevat yhä paremmin löydetyksi ja avoimet tehtävät täytetyiksi.

Meidän on jatkuvasti etsittävä uusia tapoja ja väyliä rekrytoida. EVAL-sovellus on nykyaikainen työväline rekrytointiin. Se ei korvaa entisiä kanaviamme, vaan tarjoaa lisää mahdollisuuksia, palvelupäällikkö Petteri Hakkarainen kertoo.

Käyttäjäystävällisestä sovelluksesta lääkärit näkevät kaikkien erikoisalojen työ- ja erikoistumispaikat, kuten virat, erilaiset sijaisuudet ja määräaikaiset tehtävät. Sovellus tarjoaa suoran kontaktin erikoistumista suunnittelevan lääkärin ja rekrytoinnista vastaavan yksikön välille.

Meillä on tarjota lääkäreille paljon mielenkiintoisia ja monipuolisia tehtäviä. Sovellus mahdollistaa sen, että nämä tehtävät tulevat yhä paremmin näkyviksi lääkäreille. Työnhakija voi ilmaista sovelluksen kautta matalalla kynnyksellä kiinnostuksensa avointa paikkaa kohtaan. Tämän jälkeen rekrytoiva ylilääkäri on häneen yhteydessä ja yhteinen keskustelu jatkuu sujuvasti, Hakkarainen kertoo.

Koulutamme loppukevään aikana ylilääkäreitä käyttämään sovellusta. Ensimmäiset yksikkömme ovatkin jo tehneet sovellukseen ilmoituksia, Siun soten lääkärirekrytoinnista vastaava rekrytointisuunnittelija Laura Naumanen iloitsee.

Sovellukseen työnhakijoiksi voivat rekisteröityä kaikki lääketieteen lisensiaatit ja 4.–6. vuosikurssien lääketieteen kandidaatit. Tällä hetkellä sovellukseen on rekisteröitynyt jo yli 1000 lääkäriä. Sovelluksen käyttäminen on loppukäyttäjille maksutonta.

EVAL-sovelluksen on kehittänyt suomalainen ohjelmistotalo Koivu Solutions Oy. Sovellusta käyttää Siun soten lisäksi myös esimerkiksi Sisä-Suomen YTA-alueen hyvinvointialueet. Sovellukseen voi tutustua verkossa osoitteessa: https://evalit.fi/.

Meidän on jatkuvasti etsittävä uusia tapoja ja väyliä rekrytoida.