Myönteisiä kokemuksia hyvinvointialuerajat ylittävästä etäpäivätoiminnasta – yhteistyö jatkuu syksyllä

Länsi-Uudenmaan, Pohjois-Karjalan ja Varsinais-Suomen hyvinvointialueiden yhteistiedote:

Länsi-Uudenmaan hyvinvointialue, Pohjois-Karjalan hyvinvointialue – Siun sote ja Varsinais-Suomen hyvinvointialue kokeilivat kevään aikana hyvinvointialuerajat ylittävää yhteistyötä vammaispalvelujen etäpäivätoiminnan järjestämisessä. Kokemukset uudenlaisesta etäpäivätoiminnasta ovat olleet myönteisiä.

Kokeilu käynnistyi hyvinvointiteemaisella etäryhmällä, johon osallistui noin kymmenen asiakasta. Asiakkaita oli mukana kaikilta kolmelta hyvinvointialueelta. Kevään aikana etäryhmässä on keskusteltu hyvinvoinnin edistämiseen liittyvistä teemoista, kuten ravitsemuksesta, liikunnasta ja mielen hyvinvoinnista. Kokeilussa mukana olevat hyvinvointialueet ohjasivat etäryhmää vuoroviikoin.

Kurssin jälkeen asiakkailta ja ohjaajilta on kerätty palautetta, mikä ohjaa toiminnan kehittämistä. Palautteen mukaan lähes kaikki osallistujat kokivat kurssin vastanneen odotuksiaan. Kurssin aiheet arvioitiin pääosin erittäin hyviksi ja useiden ohjaajien mukanaoloa pidettiin hyvänä asiana. Ohjaajia kiiteltiin myös hyvästä toiminnasta ja kannustavuudesta.

Uudenlaiseen toimintaan osallistuminen jännitti alkuun asiakkaitamme. Jännitys kuitenkin muuttui iloksi, kun tulimme tutuiksi toisillemme. Viimeisellä kerralla moni asiakas kertoi, että haluaisi osallistua kurssille uudestaankin. Tämä on meille paras mahdollinen palaute, ohjaaja Samuli Niemi Länsi-Uudenmaan hyvinvointialueelta iloitsee.

Yhteistyön myötä asiakkaille pystyttiin tarjoamaan yhä monipuolisempia etäkurssisisältöjä. Asiakkaat pääsivät tutustumaan uusiin ohjaajiin ja kurssilaisiin eri puolilta Suomea. Lisäksi hyvinvointialueet pääsivät jakamaan omia, hyväksi havaittuja keinojaan etäpäivätoiminnan järjestämisestä, mikä mahdollisti uuden oppimisen ja toiminnan kehittämisen.

Yhteistyö on tuonut lisäarvoa työhön. Eri alueilla on erilaista osaamista, jota jakamalla pystymme monipuolistamaan asiakkaiden etäpäivätoimintasisältöjä. Myös asiakkaiden mielenkiinto säilyy eri tavalla, kun kurssilla on mukana eri ohjaajia sekä uudenlaisia toimintatapoja ja näkökulmia, palvelusuunnittelija Tarja Huotari Siun sotesta kertoo.

Hyvinvointialuerajat ylittävä etäpäivätoiminta jatkuu syksyllä kolmen hyvinvointialueen kesken. Syksyllä kokeillaan yhteistyötä avoimissa etäryhmissä. Asiakkaat voivat osallistua avoimiin etäryhmiin ilmoittautumatta. Lisäksi ensi keväänä tarkoituksena on käynnistää taas kolmen hyvinvointialueen kesken suljettu kurssi. Suljetut ryhmät kokoontuvat tietyn teeman parissa ja niiden osallistujat valitaan hakemuksen perusteella.

Hyvinvointialuerajat ylittävää yhteistyötä jatkokehitetään jatkuvasti. Kevään 2025 aikana on käynnistynyt myös 14 hyvinvointialueen verkostoyhteistyö etäpäivätoiminnan osalta. Verkostoyhteistyön tavoitteena on saada asiakkaille enemmän etäpalvelua sekä säästää resursseja.

Yhteistyölle on halukkuutta ja kiinnostusta esimerkiksi tuokioiden sekä materiaalien jakamisen osalta. Eri alueet voivat tehdä sisältöjen osalta erilaista “vaihtokauppaa” ja varmistaa näin esimerkiksi palvelujen tasapuolisemman tarjonnan molemmilla kotimaisilla kielillä, kehittämisasiantuntija Jenni Peltonen Varsinais-Suomen hyvinvointialueelta tarkentaa.

Voit lukea lisää aiheesta aiemmin julkaistusta tiedotteesta: Länsi-Uudenmaan, Pohjois-Karjalan ja Varsinais-Suomen hyvinvointialueet kokeilevat uudenlaista yhteistyötä vammaisten henkilöiden etäpäivätoimintojen järjestämisessä – Siun sote.

Eri alueilla on erilaista osaamista, jota jakamalla pystymme monipuolistamaan asiakkaiden etäpäivätoimintaa.