Sosiaalihuoltolain ja vammaispalvelulain mukaisten liikkumisen tuen omavastuuhinnat muuttuvat 2.6.2025 alkaen

Sosiaalihuoltolain ja vammaispalvelulain mukaisten liikkumisen tuen omavastuuhinnat muuttuvat Pohjois-Karjalan hyvinvointialueella – Siun sotessa 2.6.2025 alkaen.

Asiakkaiden omavastuuosuuksien suuruus määräytyy Joensuun seudun joukkoliikenteen vyöhykkeiden tai ELY-keskuksen määrittämien alueiden ja kilometriperustaisen hinnoittelun mukaisesti. Joensuun seudun joukkoliikenteen Waltti-alue kattaa yhteydet Ilomantsiin, Kiteelle, Lieksaan, Outokumpuun, Polvijärvelle ja Tohmajärvelle. ELY-keskuksen matkustusalueen piiriin kuuluvat muut Pohjois-Karjalan alueet.

Omavastuuosuuksien suuruus muuttuu, koska Joensuun seudun joukkoliikennejaosto uudistaa joukkoliikenteen lippu- ja vyöhykejärjestelmänsä. Lisäksi Waltti-alueiden ja ELY-keskuksen joukkoliikenteen lipun hintoja korotetaan arvonlisäveron mukaisesti 10 prosentista 14 prosenttiin.

Ajantasaiset lippujen hinnat voi tarkastaa vammaispalvelulain mukaisen kuljetuspalvelun asiakasohjeesta: Siunsote_vammaispalvelut_kuljetuspalveluohje.pdf tai Joensuun seudun joukkoliikenteen verkkosivuilta (Etusivu – jojo.joensuu.fi). Siun sote laskuttaa omavastuuosuudet kuukausittain käytettyjen matkojen mukaan.

Liikkumisen tuen tarve arvioidaan yksilöllisesti

Asiakas voi saada liikkumisen tukea, jos hän ei voi käyttää julkista liikennettä vamman tai sairauden takia. Liikkumisen tuki voi olla esimerkiksi kuljetuspalvelua, jolloin asiakas voi käyttää taksia liikkumiseensa. Kuljetuspalvelua voidaan myöntää muun muassa tavanomaisen elämän matkoihin, työhön ja opiskeluun sekä työllistymistä tukevan toiminnan ja työtoiminnan matkoihin.

Liikkumisen tuen tarve arvioidaan yksilöllisen palvelutarpeen arvioinnin ja asiakassuunnitelman perusteella. Uuden vammaispalvelulain myötä asiakkaiden palvelupäätökset tarkistetaan vastaamaan uutta vammaispalvelulainsäädäntöä vuoden 2027 loppuun mennessä tai aiemmin, jos asiakkaan palvelutarve muuttuu tai asiakas itse sitä haluaa.

Jos asiakkaan päätös tarkistetaan siirtymäkauden aikana, päivitetään asiakkaan liikkumisen tuen päätös kokonaisuudessaan uuden vammaispalvelulain mukaisesti. Oman liikkumisen tuen palvelun järjestämiseen liittyvät tiedot voi tarkistaa kuljetuspalvelupäätöksestä tai Matkojenyhdistelykeskuksesta (MYK).

Liikkumisen tuki